钦定古今图书集成/明伦汇编/氏族典/第458卷 > 《廖用贤尚友录》 > 费祎
## 钦定古今图书集成/明伦汇编/氏族典/第458卷 > 《廖用贤尚友录》 > 费祎

按《蜀志费祎传》：“祎字文伟，江夏𫑡人。少孤，依族父伯
仁。伯仁姑，益州牧刘璋之母也。璋遣使迎仁，仁将祎
游学入蜀。会先主定蜀，祎遂留益土。先主立太子，祎
为舍人，迁庶子。后主践位，为黄门侍郎。丞相亮以祎
为昭信校尉。使吴，还，迁为侍中。亮北住汉中，请祎为
参军。建兴八年，转为中护军，后又为司马。亮卒，祎为”
后军师。顷之，代蒋琬为尚书令，迁大将军、录尚书事。
延熙七年，封成乡侯。十一年，出住汉中。祎虽自身在
外，庆赏威刑，皆遥先谘断，然后乃行。十四年夏，还成
都。成都望气者云：“都邑无宰相位。”故冬，复北屯汉寿。
延熙十五年，命祎开府。十六年，岁首大会，魏降人郭
循在坐，祎欢饮沈醉，为循手刃所害。谥曰“敬侯。”子承
嗣，为黄门侍郎。承弟恭，尚公主。